<classify> SHIRIKA la Mpango wa Chakula Duniani WFP limekubali kuwa na ushirikiano na Wizara ya Kilimo katika kutafuta soko la uhakika la mazao ya mahindi na mtama nje ya nchi.Kauli hiyo imetolewa jana na Naibu Waziri wa Kilimo, Hussein Bashe baada ya kufanya mazungumzo ofisini kwake na Mwakilishi wa Mkurugenzi Mkazi wa Shirika la Chakula Duniani, Michael Dunford.Bashe amebainisha kuwa Wizara ya Kilimo ina mkakati wa kuhakikisha mahindi na mtama unaozalishwa nchini unapata soko la uhakika ili kuinua uchumi wa wakulima. Wizara inataka kutumia uzoefu wa Shirika la Chakula Dunia katika kuyafikia masoko ili mazao ya wakulima wetu yaweze kupata bei nzuri katika soko la Afrika, alisema Naibu Waziri. Aliwahakikishia WFP kuwa wizara imejipanga kuona uzalishaji wa mahindi na mtama, unaongezeka na kuzingatia kiwango cha ubora kinachotakiwa na soko la nje.Alisema kwa sasa serikali kupitia Bodi ya Nafaka na Mazao Mchanganyiko na Wakala wa Taifa wa Hifadhi ya Chakula NFRA, wamewezeshwa ili wanunue na kuhifadhi nafaka kwa wingi na kwa kuzingatia viwango vya kimataifa.Ni lengo la wizara kuhakikisha wakulima nchini wanaunganishwa na fursa za masoko ya mazao yao ili uchumi wa nchi uendelee kukua kwa kasi kupitia sekta ya kilimo, alisema Bashe. Bashe alisema mkakati wa wizara katika kipindi cha miaka mitatu ijayo ni kuona Bodi ya Nafaka na Mazao Mchanganyiko, inakuwa na uwezo wa kuhifadhi kisasa nafaka tani 520,000, tofauti na ilivyo sasa ambapo tani 120,000 zinahifadhiwa, hivyo kuwa na uwezo wa kuuza nje. Mwakilishi wa Mkurugenzi Mkazi wa WFP, Dunford alisema wanahitaji kununua zaidi ya tani 50,000 za mahindi kutoka Tanzania kwa ajili ya kusaidia nchi za Uganda na Sudan Kusini. Dunford alisema uzalishaji mzuri ulipo Tanzania kwenye zao la mahindi, unatoa fursa ya soko la uhakika, endapo vigezo vya ubora unaotakiwa na WFP utazingatiwa ikiwamo kupunguza tatizo la sumukuvu. Aliishauri Wizara ya Kilimo kutumia uzoefu na teknolojia ya kisasa uliopo WFP, katika kudhibiti upotevu wa mazao baada ya mavuno ili wakulima wapate ufanisi katika uzalishaji.Tanzania inapoteza asilimia 30 ya mazao ya wakulima baada ya mavuno kutokana na kukosekana kwa uhifadhi bora na teknolojia ya kisasa alisema Dunford.  <topic>: KITAIFA 